Volvo V70

Volvo V70 on Volvon vuosina 1996–2016 valmistama ylemmän keskiluokan farmariauto, joka korvasi Volvo 850:n. Perusmallin lisäksi valmistettiin maastokelpoisempaa Volvo XC70 -mallia. Vuoden 2016 alussa esiteltiin V70:n korvaava Volvo V90, ja viimeiset V70-mallit valmistuivat keväällä 2016.

Volvo V70 I (1996–2000) 

Volvo 850:n farmarimallin nimi muuttui uuden nimeämiskäytännön mukaisesti V70:ksi perusteellisen kasvojenkohotuksen yhteydessä. Sedanista puolestaan tuli S70. Kaksi kolmasosaa autojen osista sanottiin olevan uusia edeltäjään verrattuna. S70- ja V70-mallien alustalle perustui myös coupé-korisen C70:n ensimmäinen sukupolvi.

Suurimmat ulkonäölliset uudistukset olivat pyöristyneessä keulassa, sillä aiempi kulmikas muotoilu alkoi olla jo vanhanaikainen. Teknisinä uudistuksina oli parannettu iskunvaimennusta, sivutörmäyssuojaa sekä murtosuojausta. Sisustus oli uudistettu täysin ja materiaalit olivat aikaisempaa laadukkaampia. Kojelaudan muodot olivat entistä pyöreämpiä. Uudelle lisävarusteiselle navigaattorille oli varattu tila kojelaudan päältä. Audiojärjestelmä oli aikaisempaa kehittyneempi.

Vuonna 1998 testattu Volvo S70 sai Euro NCAP -kolaritestistä tulokseksi neljä tähteä viidestä. Sivutörmäystestissä auto oli luokkansa paras SIPS-järjestelmän ansiosta.

Moottorivalikoiman muodostivat aluksi 2,5 10V (144 hv), 2,5 20V (170 hv), matalapaineturbot 2,5 T (193 hv) ja T-5 (240 hv) sekä 2,5 TDI (140 hv). Hieman myöhemmin Suomeen ehtivät R (240/250 hv) ja säästömalli 2,0 10V (126 hv). Nelivetoiset malliversiot olivat V70 AWD (2,5 T) ja V70 R AWD.

Vakiovarustukseen kuului kolme turvatyynyä (matkustajan etuturvatyyny lisävaruste), ABS-jarrut, turvavöiden esikiristimet, valomuisti, keskuslukitus, sähköikkunat edessä ja takana, lämmitettävät sähköpeilit, plyysiverhoilu, kaksiosainen takaselkänoja ja valonpesimet.

Edeltäjänsä tavoin V70:ssä ei ollut varustetasoja, vaan niiden tilalla oli erilaisia varustepaketteja, jotka olivat Suomessa seuraavat:
 Comfort 1 -paketti sisälsi ilmastoinnin, etusumuvalot, ajotietokoneen ja takaistuinten lämmityksen.
 Comfort 2:ssa oli lisäksi automaatti-ilmastointi. 
 Sportswagon-paketissa oli näkösuoja, suojaverkko, lukittavat lattialuukut ja puskurin suojapeite.
 Varkaudenestopaketin mukana sai murtohälyttimen, lasinrikkoutumistunnistimen ja kauko-ohjatun keskuslukituksen.

Vuonna 1998 mallistoa täydensi maastokelpoisempi V70 XC (Cross Country) -malli. Autoa oli korotettu edestä 3,7 senttimetriä ja takaa 6,7 senttimetriä. Etusäleikkö, puskurit ja kattokiskot oli muotoiltu hieman maasturimaisemmin ja alustarakenteita oli suojattu pohjapanssarein. Moottorina oli 2,5 T -matalapaineturbo ja nelivetotekniikka viskokytkimineen vastasi AWD-versioita.

Mallivuodelle 1999 kaikki mallit saivat suuremmat sivuturvatyynyt, jotka suojasivat nyt myös päätä. Vuosimallin 1999 muita uudistuksia olivat kauko-ohjattu keskuslukitus ja saattovalot. Comfort-paketeissa oli nyt entisen lisäksi ajotietokone, ulkolämpömittari ja vakionopeudensäädin. Puujäljitelmäkoristeet sisältyivät nyt uusiin Design-paketteihin. Security-pakettiin kuului aikaisemman varkaudenestopaketin lisäksi ensiapulaukku.

Keväällä 1999 esiteltiin SE-mallit, joissa oli muun muassa automaatti-ilmastointi, puujäljitelmäkoristeet, kevytmetallivanteet, etusumuvalot, vakionopeudensäädin, luistonesto ja ajotietokone. Samaan aikaan uutuutena olivat kevennetyt, huomattavasti aikaisempaa taloudellisemmat RN-moottorit sekä peräänajosuojausjärjestelmä WHIPS. Automaattivaihteisto vaihtui viisivaihteiseksi 140/170-hevosvoimaisissa sekä R:ssä, jonka teho nousi 265 hevosvoimaan.

Viimeinen uutuus oli syksyllä 1999 mallisarjan päättävä Classic, jonka varusteluun kuului SE:n lisäksi vielä sähkötoiminen kuljettajan istuin, mukitelineet ja murtohälytin. Classicin tehokkain moottorivaihtoehto oli 2,5 T.

Volvo V70 II (2000–2007) 

Vuoden 2000 alussa esiteltiin toisen sukupolven V70, jonka rinnakkaismallina oli myöhemmin saman vuoden marraskuussa esitelty sedan-korinen S60. Muotoilultaan auto muistuttaa suuresti vuonna 1998 esiteltyä suuremman kokoluokan S80-mallia. Etupuskurin ilmanottoaukko oli kuitenkin erilainen ja musta puskurilista yhtenäinen. Takaseinä oli hyvin pysty ja takaluukku oli valmistettu muovista. Tavaratilaa oli suurimmillaan 1 641 litraa, mutta tilan pituus jäi useimpia muita isoja farmareita lyhemmäksi.

Vuonna 2001 testattu S60 sai Euro NCAP -kolaritestistä tulokseksi neljä tähteä viidestä.

Moottorit olivat uudistettuja viisisylinterisiä. Vaihtoehdot olivat samat S60:ssä. 140- ja 170-hevosvoimaiset erosivat toisistaan vain kierroslukualueen yläpäässä. Merkittävästi paremman suorituskyvyn tarjosi 200-hevosvoimainen matalapaineturbo. Huippumallina oli 2,3-litrainen T5 (250 hv). Dieselmoottori oli entuudestaan tuttu 2,5-litrainen. Vaihteistot olivat viisivaihteisia. Bensiiniturboihin sai automaattivaihteiston veloituksetta ja 2,4 T oli saatavana myös nelivetoisena AWD-mallina. 

V70:n rinnakkaismallina oli edelleen Cross Country eli XC. Sen maavara oli kasvanut maasturilukemiin, 200 millimetriin. Mallin nimi vaihtui vuonna 2002 XC90-mallin esittelyn yhteydessä muotoon XC70. Nelivetojärjestelmä perustui aluksi viskokytkimeen, mutta vuodesta 2003 lähtien V70 AWD- ja XC70-malleihin tuli uusi Haldex-kytkimeen perustava nelivetojärjestelmä, joka oli huomattavasti aikaisempaa toimivampi. Pitävällä alustalla 95 prosenttia voimasta välitettiin etupyöriin. Vakiovarusteina mallissa oli sisustuksen alumiinikoristeet ja kevytmetallivanteet.

Syksyllä 2001 kaikkiin kolmeen mallisarjaan (S60/V70 ja S80) tuli Volvon ensimmäiset omat dieselmoottorit 2,4 D (136 hv) ja D5 (163 hv).

Syksyllä 2002 esiteltiin suorituskykyinen V70 R. R-mallissa oli 300-hevosvoimainen turbomoottori, neliveto, tehokkaammat Brembo-jarrut ja mukautuva Four-C-alustajärjestelmä, jossa on kaksi asetusta: Comfort ja Sport. Manuaalivaihteisto oli kuusivaihteinen. R-malli ei kyennyt tarjoamaan kunnon vastusta saksalaiskilpailijoille, vaikka olikin hinnaltaan hieman niitä edullisempi. Myynti jäikin varsin vähäiseksi.

Syksyllä 2004 tulivat markkinoille uudistetut vuosimallin 2005 V70:t ja XC70:t. Näkyvimmät muutokset olivat korinväriset kylki- ja puskurilistat. Ajovalot, takavalot ja puskurit olivat myös uusia. Ajovalojen peitelasit olivat nyt muoviset, joten pyyhinpesureista oli jouduttu luopumaan. XC70:n alustan suojalevyt olivat aikaisempaa suuremmat ja vaaleanharmaat. Keskikonsoli ja kojelaudan keskiosa olivat saaneet uuden ilmeen.

2,4 T -moottorin korvasi 10 hevosvoimaa tehokkaampi 2,5 T, joka oli esitelty jo aikaisemmin AWD-malleihin sekä S80:een. T5-mallin iskutilavuus kasvoi puolestaan 2,4 litraan ja teho 260 hevosvoimaan. Turboahdin oli sama kuin R-mallissa. Manuaalivaihteisto muuttui T5-malleissa kuusivaihteiseksi ja etujarrut 30 millimetriä suuremmiksi.

Varustetasojen tunnukset olivat nyt V70:ssä Kinetic, Momentum ja Summum.

Kineticin tärkeimmät lisät perusmalliin olivat automaatti-ilmastointi, vakionopeudensäädin, etusumuvalot, kevytmetallivanteet ja nahkaverhoiltu ohjauspyörä. Momentum sisälsi lisäksi muun muassa nahkaverhoilun, tuulilasinpyyhinten sadetunnistimen, sisustuksen alumiinikoristeet ja sähköisesti taittuvat ulkopeilit maavaloin. Summumissa oli lisäksi muun muassa urheiluistuimet, bi-xenon-ajovalot, 17 tuuman kevytmetallivanteet, sähkötoiminen kuljettajan istuin muistilla ja kromilistat puskureissa. XC70 oli aina vähintään Kinetic-tasoinen, ja siinä oli V70:n lisäksi muun muassa radio/CD-soitin, kattokaiteet ja tasonsäädin takajousituksessa.

Keväällä 2006 esiteltiin parannellut dieselmallit D (126 hv), 2,4 D (163 hv) ja D5 (185 hv). Hiukkassuodatin tuli vakiovarusteeksi. Uusi automaattivaihteisto oli kuusivaihteinen ja D5:ssä myös manuaalivaihteistossa oli kuusi vaihdetta.

Volvon tapaan mallisarjasta oli vuosien varrella lukuisia erikoismalleja. Näissä oli tyypillisesti Comfort-varustepakettien ja myöhemmin Summum-tason mukainen varustus ja ulkonäöllisiä erikoisuuksia. Classic-mallien jälkeen ehkä tunnetuimmat ovat siniset Ocean Race -mallit vuosilta 2002 ja 2005–2006.
 Ocean Race (1/02): Ocean Blue -helmiäisväri, nahkaverhoilu, kevytmetallivanteet ja sisustuksen alumiinikoristeet. 
 Volvon 75-vuotisjuhlamalli (2/02): 170/200-hevosvoimainen bensiinimoottori, metalliväri, kattokiskot, 17 tuuman kevytmetallivanteet, korinväriset kylki- ja puskurilistat, nahkaverhoilu ja sisustuksen alumiinikoristeet.
 Titanium (5/03): titaaninharmaa metalliväri, kevytmetallivanteet, nahkaverhoilu, automaatti-ilmastointi, vakionopeudensäädin, ajotietokone, etusumuvalot, radio/CD-soitin kuudella kaiuttimella, sisustuksen alumiinikoristus, kattokiskot ja hopeanväriset kylkilistat.
 Black Sapphire (10/03): musta metalliväri, kevytmetallivanteet, nahkaverhoilu, automaatti-ilmastointi, vakionopeudensäädin, ajotietokone, etusumuvalot, radio/CD-soitin kuudella kaiuttimella, kattokiskot ja titaaninharmaat kylkilistat.

 Chromium Edition (1/05): kromatut ulkopeilit ja ovenkahvat, 17 tuuman kevytmetallivanteet, osittain nahkaverhoillut urheiluistuimet, automaatti-ilmastointi, etusumuvalot, vakionopeudensäädin, tuulilasinpyyhinten sadetunnistin, kattokiskot.
 Ocean Race (8/05): Ocean Blue -helmiäisväri, hopeanväriset kylkilistat, alumiiniset kattokiskot, musta kangasverhoilu sinisin tikkauksin, 17 tuuman kevytmetallivanteet, bi-xenon-ajovalot, automaatti-ilmastointi, radio/CD-soitin kuudella kaiuttimella ja vakionopeudensäädin.

Volvo V70 III (2007–2016) 

Kolmannen sukupolven V70 esiteltiin helmikuussa 2007. Sen sedan-korinen rinnakkaismalli on vuotta aiemmin esitelty toisen sukupolven S80. Pohjalevy on kehitetty yhteistyössä Fordin kanssa, ja sitä käytettiin kyseisen valmistajan Galaxy-, Mondeo- ja S-Max-malleissa. Takaistuimelle tuli kaksi senttimetriä lisää jalkatilaa ja tavaratilan koko kasvoi 55 litralla. XC70:ssä uutena ominaisuutena oli alamäkihidastin.

Vuoden 2009 Euro NCAP -kolaritestistä Volvo V70 sai tulokseksi täydet viisi tähteä.

Bensiinimoottorit olivat aluksi 2,0 (145 hv), 2,5 T (200 hv), 3,0 T6 (285 hv) sekä 3,2 (238 hv) ja dieselit 2,0 D (136 hv), 2,4 D (163 hv) sekä 2,4 D5 (185 hv). Vuonna 2009 mallistoa täydensi 1,6 D (109 hv) nimellä DRIVe (mallivuodesta 2013 eteenpäin nimellä D2). D5-moottorin teho kasvoi ensin vuosimallissa 2010 205 hevosvoimaan, sitten 2012 215 hevosvoimaan ja lopulta vuosimallissa 2016 220 hevosvoimaan. Myöhemmin esiteltiin myös dieselmoottorit D3 ja D4, jotka molemmat olivat neli- tai viisisylinterisiä ja niiden tilavuus vaihteli 2,0 ja 2,4 litran välillä.

Moottorista riippuen vakiovarusteena oli manuaalivaihteisto tai kuusiportainen Geartronic-automaattivaihteisto. 2,0-litraisten bensiini- ja dieselmoottorien yhteyteen ei Geartronicia ollut saatavissa. Geartronic on momentinmuuntimeen perustuva automaattivaihteisto, jonka vaihdetta voi vaihtaa manuaalisesti ylös ja alas ohjauspyörän takana olevalla vivulla.

Vakiovarustukseen kuului muun muassa kuusi turvatyynyä, ESP, automaatti-ilmastointi ja ajotietokone. Kineticin mukana sai muun muassa 16 tuuman kevytmetallivanteet ja vakionopeudensäätimen. Momentumissa oli lisäksi tuulilasinpyyhinten sadetunnistin, ostoskassinpidike ja 12 voltin pistoke tavaratilassa. Ylellisimmässä Summumissa oli 17 tuuman kevytmetallivanteet, nahkaverhoilu, sähkötoiminen muistilla varustettu kuljettajan istuin sekä bi-xenon-ajovalot.

R-Design edusti urheilullisinta varustetasoa, joka sisälsi Kineticin ja Momentumin lisäksi muun muassa takaspoilerin, alumiinikoristeita ja erikoissisustan, johon sisältyy muun muassa mustavalkoinen istuinverhoilu, siniset mittariston taustat sekä urheilullisempi ohjauspyörä ja vaihdekepin nuppi. Myös madallettu urheilullinen alusta ja automaattinen jousituksen tasonsäädin kuuluivat tähän varustukseen. 

Keväällä 2011 V70 koki ensimmäisen kasvojenkohotuksensa, jonka huomattavin uudistus oli uusi etusäleikkö suuremmalla Volvon logolla. Autoon tuli myös uusi Sensus-tietoviihdejärjestelmä. Vuotta myöhemmin uudistettiin sivupeilien vilkkuja. Geneven autonäyttelyssä keväällä 2013 esiteltiin uudistetut V70- ja S80-mallit. V70 sai kasvojenkohotuksessa uudelleenmuotoillut puskurit ja uuden etusäleikön. Tarjolle tuli uusia sisustuspaketteja sekä V40-mallissa esitelty mukautuva TFT-digitaalinäyttö. 50 km/h asti toimiva City Safety -järjestelmä kuului vakiovarustukseen. Saatavilla oli myös jalankulkijoiden havaitsemistoiminto, joka tarkkailee auton reitille kulkevia ihmisiä ja tekee tarvittaessa automaattisen täysjarrutuksen.
Mallivuodelle 2014 V70-mallit toimitettiin muun muassa D4-turbodiesel- tai T5-turbobensiinimoottorilla. Uuden D4-moottorin teho oli 181 hevosvoimaa ja T5:n 245 hevosvoimaa. Moottoreiden polttoaineensyöttöjärjestelmässä käytettiin uutta i-Art-teknologiaa, jonka avulla polttoaineenkulutusta saatiin pudotettua. Järjestelmän ominaisuuksiin kuuluu muun muassa polttoainepainetiedon mittaaminen jokaiselta suuttimelta erikseen, perinteisen yhden polttoainekiskolta painetta mittaavan tunnistimen sijaan. Näin i-Art mahdollistaa polttoainepaineen tarkemman suihkutuksen sylintereihin.

Vuonna 2015 tarjolle tulivat perinteen mukaan erikoisvarustellut mallisarjan päättävät Classic-mallit V70:stä ja XC70:stä. Classicin varustukseen V70:ssä sisältyi muun muassa mukautuvat bi-xenon-ajovalot, nahkaverhoilu, sähkötoiminen kuljettajan istuin ja pysäköintiapu taakse. XC70:ssä oli muun muassa sähkötoiminen kuljettajan istuin, avaimeton käynnistys ja Sensus Audio High Performance -äänentoistojärjestelmä.

Vuonna 2009 Volvo kehitti yhdessä energiayhtiö Vattenfallin kanssa lataushybridimallia V70:stä, jonka piti tulla myyntiin vuonna 2012. Malli ei kuitenkaan koskaan tullut markkinoille ja sen sijaan Volvo esitteli lataushybridiversion uudemmasta V60-mallista.

Moottorit  
Kolmannen sukupolven V70 ja XC70 olivat saatavilla neljä-, viisi- ja kuusisylinterisillä rivimoottoreilla.

Lähteet

Aiheesta muualla 

V70
D-segmentin autot
Seulonnan keskeiset artikkelit
1990-luvun autot
2000-vuosikymmenen autot
2010-luvun autot